Республикэмрэ Урысей Федерацэмрэ яхуэфIыну
Котляровхэ Мариерэ Викторрэ я тхылъ тедзапIэм иджыблагъэ щхъуэкIэплъыкIэу къыщыдэкIащ «Во благо республики, во благо России» фотоальбомышхуэ. Ар теухуащ Совет Нэхъыщхьэр илъэс 75-рэ, Къэбэрдей-Балъкъэрым и Парламентыр къызэрыунэхурэ илъэс 20 зэрырикъум.
Тхылъым и япэ напэкIуэцIхэм укъыщоджэ КъБР-м и Iэтащхьэ Къанокъуэ Арсен, УФ-м и Федеральнэ Зэхуэсым ФедерацэмкIэ и Советым и унафэщI Матвиенкэ Валентинэ, УФ-м и Къэрал Думэм и УнафэщI Нарышкин Сергей, ди къэралым и Правительствэм и УнафэщIым и къуэдзэ - Урысей Федерацэм и Президентым и лIыкIуэу Кавказ Ищхъэрэ федеральнэ щIыналъэм щыIэ Хлопонин Александр сымэ цIыхухэм зэрызыхуагъазэхэм.
Республикэм и хабзэубзыху IэнатIэ нэхъыщхьэм и лэжьыгъэр куууэ, пэжу, наIуэу къыщыгъэлъэгъуащ тхылъым. КъБР-м и Парламентым и тхыдэр Iыхьэ-Iыхьэурэ щызэпкърыхащ: Къэбэрдей-Балъкъэрым и Совет Нэхъыщхьэм и IуэхущIафэхэр (1938 — 1993), 1993 гъэм къызэрагъэпэща Парламентым нобэр къэсыху и лэжьыгъэр. Апхуэдэуи альбомым къыщыхьащ Совет Нэхъыщхьэм и хэхыгъуэ пщыкIутIым хэта депутатхэм я цIэ-унэцIэхэр, иужьрей хэхыгъуиплIым Парламентым щылэжьахэмрэ нобэ а къалэныр зыгъэзащIэхэмрэ ятеухуа тхыгъэ кIэщIрэ я сурэтхэмрэ.
КъБР-м и Парламентым и УнафэщI Чеченов Ануаррэ абы и къуэдзэ Саенкэ Татьянэрэ я редакцэм щIэту дунейм къытехьа лэжьыгъэр зыхуей хуэзащ жыпIэкIэ ущыуэнукъым. Зи бжыгъэр зы мин хъууэ къыдэкIа, сурэт 450-рэ зэрыт альбомым и теплъэр (зыгъэщIэрэщIар Щоджэн Жаннэщ, «Тетраграф» ООО-м къыщыдэкIащ) дахэ дыдэ хъуащи, утемыукIытыхьу зи хэти ирихуэупсэ.
БЛИЙ Даянэ.
